Dit werk (nog) nie om in Noord én Suid rugby te speelDit gaan baie meer as net ŉ kopskuif verg om terselfdertyd in die Suidelike en Noordelike Halfrond rugby te speel. Dís die les wat daar reeds in die eerste ronde van vanjaar se Pro14-reeks geleer is toe die Cheetahs Saterdag in Limerick met 38-0 deur Munster geslag is en die Southern Kings Vrydagaand in Parma met 32-16 deur Zebre geklop is. Dit terwyl daar plaaslik in ŉ afgewaterde Curriebekerreeks gespartel word. ♦ Daar was verlede jaar versagtende omstandighede toe die Cheetahs en Kings aan die diep kant ingegooi is nadat hul Superstatus onder hulle uitgepluk is. Hulle het ŉ nuwe terrein in Europa betree en was glad nie op die toestande, velde, reisreëlings en stadiger spelpatroon van hul teenstanders voorberei nie. Die Cheetahs het nogtans skaflik gevaar, ŉ paar teenstanders omgedop en in die kwarteindronde van die reeks gespeel. Maar Saterdag het dit nie gelyk of enige lesse geleer is nie. Ja, verskeie van verlede jaar se spelers speel nou vir Europese klubs, in Japan of vir ander bonde. Dit het ook gelyk of Munster reeds ŉ teenvoeter vir die Cheetahs se spelpatroon uitgewerk het, want hulle is meestal agter die voordeellyn gestuit, het min ondernemingsgees getoon en baie basiese foute begaan. Oor die Kings se vertoning teen Zebre, verlede jaar se tweede swakste span, sê ŉ mens liewers niks nie. Maar as jy nie genoeg talentvolle spelers het nie, as jou dissipline nie vir 80 minute kan hou nie, gaan jy nog baie slae kry. Aan die ander kant, as jou junior spanne nie hul verpligtinge kan nakom nie en as daar nie eens genoeg spelers was om behoorlik voor te berei nie, kan jy mos nie verwag om te wen nie? ♦ Wat van die Curriebekerreeks? Die Westelike Provinsie (is John Dobson nie die antwoord om Robbie Fleck as Superrugby-afrigter te vervang nie?) gee die toon. Hulle het twee oortuigende oorwinnings behaal oor die Vrystaat (met ŉ rits Cheetahs voor hulle oorsee is in gietende Nuwelandse reën) en Vrydagaand met 57-28 oor die Pumas in ŉ droë Mbombela-stadion in Nelspruit. Die Streeptruie het reeds 89 punte aangeteken en net 28 punte afgestaan. Hulle voer die basiese vaardighede reg uit en het spelbrekers om af te rond. Die Goue Leeus, wat die Blou Bulle op Loftus Versfeld met 38-35 geklop het en die Sharks, wat die Vrystaat (sonder die Cheetahs) slegs met 33-29 in Bloemfontein kon troef, veg saam met die Pumas om die ander drie plekke. Die Curriebekerreeks is byna by die halfpadmerk en die gehalte gee ŉ mens sooibrand. Ja, niemand betwis dit dat die jong spelers nie hul bes lewer nie, maar ai, die hanteerwerk, besluitneming en verdediging wek kommer.